Drie in hof vir Limpopo-plaasmoordLawrence Frans Hlongwane. Foto: SAPD Die drie verdagtes wat aangekla word van die moord op ŉ vrou wie se lyk Maandagoggend deur haar huishulp onder ŉ matras in een van die slaapkamers in haar huis in Limpopo gevind is, het Donderdag in die Polokwane-landdroshof verskyn. Frans Seswa Mohlatlego (32), Lawrence Frans Hlongwane (45) en Frans Ngobeni is Dinsdag in hegtenis geneem vir die moord op Rina Langenhoven (67) op die plaas Silver Mist in die Haenertsburg-gebied. Ngobeni was voorheen ŉ werker op die plaas. Kol. Ronel Otto, woordvoerder van die polisie, het gesê die saak is uitgestel tot 15 Desember wanneer die drie verdagtes om borgtog sal aansoek doen. Hulle sal in aanhouding bly tot dan. Langenhoven se liggaam is aangetref met haar hande agter haar rug vasgebind en haar mond met kleefband toegeplak. Otto het vroeër gesê daar was wonde aan haar lyf, maar dit was nie duidelik of die wonde deur ŉ mes of ander wapen veroorsaak is nie. ŉ Nadoodse ondersoek sou gedoen word om die oorsaak van dood vas te stel.